**ΣΩΜΑΤΕΙΟ ΕΡΓΑΖΟΜΕΝΩΝ Χαϊδάρι 14 Ιανουαρίου 2021**

 **Ψ.Ν.Α «ΔΡΟΜΟΚΑΪΤΕΙΟ»**

**ΙΕΡΑ ΟΔΟΣ 343 ΧΑΪΔΑΡΙ**

 **ΤΗΛ.: 213 2046148**

**Προς**

**Υφυπουργό Υγείας κ. Ράπτη**

**κ. Διοικητή 2ης ΥΠΕ**

**κ. Πρόεδρο Ψ.Ν.Α «Δρομοκαϊτειο»**

**κ. Διοικήτρια Ψ.Ν.Α – Ψ.Ν.Α «Δρομοκαϊτειο»**

**κ. Αν/τή Διοικητή**

**Το Ψ.Ν.Α «Δρομοκαϊτειο» δυστυχώς δεν δύναται να υποστηρίξει και να λειτουργήσει με ασφάλεια εμβολιαστικό κέντρο για τους ηλικιωμένους πολίτες της κοινότητας.**

**Σύμφωνα με το σχεδιασμό, συστήθηκε εμβολιαστικό κέντρο μόνο για το προσωπικό του Νοσοκομείου, το οποίο ολοκλήρωσε το πρώτο σκέλος του εμβολιασμού και θα επαναλειτουργήσει για να χορηγήσει και τη δεύτερη δόση στους εμβολιασθέντες. Δημιουργήθηκε προσωρινά στα Εξωτερικά Ιατρεία, σε χώρους που λειτουργούν ο Ηλεκτρομυογράφος και το Νευρολογικό Ιατρείο και στελεχώθηκε από το ήδη αποδυναμωμένο προσωπικό.**

**Αρκεί να αναφέρουμε ότι το Νοσοκομείο διαθέτει δύο παθολόγους ιατρούς οι οποίοι απασχολήθηκαν στο εμβολιαστικό κέντρο, ενώ υπάρχει και μια ιατρός γενικής ιατρικής που ασχολήθηκε με τους 450 νοσηλευόμενους του Νοσοκομείου. Επιπλέον οι Επισκέπτριες Υγείας αποτελούν μέλη θεραπευτικών ομάδων σε ξενώνες ψυχοκοινωνικής αποκατάστασης, στελεχώνουν τα Κ.Ψ.Υ και με την απουσία τους δυσχεραίνουν τη λειτουργία των προαναφερόμενων δομών. Επίσης η απασχόληση νοσηλευτικού προσωπικού στο εμβολιαστικό κέντρο θέτει προβλήματα στην εύρυθμη λειτουργία των νοσηλευτικών τμημάτων. Βαρύνουσα σημασία αποτελεί και η έλλειψη αναισθησιολόγου και συνεπώς η αδυναμία αντιμετώπισης επειγουσών καταστάσεων.**

**Η ιδιαίτερη ψυχοπαθολογία των νοσηλευομένων και η δυσκολία προσαρμογής και τήρησης των οδηγιών του ΕΟΔΥ και της Επιτροπής Λοιμώξεων, έχει οδηγήσει στο μέτρο της απαγόρευσης του επισκεπτηρίου με σκοπό τη μείωση διασποράς του ιού.**

**Με την απόφαση να λειτουργήσει εμβολιαστικό κέντρο, δεκάδες ηλικιωμένοι πολίτες με τον ανάλογο αριθμό συνοδών θα κατακλύσουν το Νοσοκομείο, αυξάνοντας τον κίνδυνο διασποράς της νόσου.**

**Ενημερωθήκαμε από τη 2η ΥΠΕ, ότι τα ψυχιατρικά νοσοκομεία εξαιρέθηκαν από το σχεδιασμό λειτουργίας τους ως εμβολιαστικά κέντρα. Όμως το Σάββατο 16/1/2021, ήδη υπάρχουν 35 τουλάχιστον ραντεβού, με προοπτική αύξησής τους, για εμβολιασμό στο Ψ.Ν.Α «Δρομοκαϊτειο».**

**Για τους λόγους που αναφέραμε και θεωρούμε ιδιαίτερα σημαντικούς, σας καλούμε να ανακαλέσετε την επικίνδυνη απόφαση λειτουργίας του εμβολιαστικού κέντρου του Νοσοκομείου.**

**Σε άλλη περίπτωση θα βρεθούμε στη δυσάρεστη θέση, το Σάββατο 16/1/2021, στις 8.00 πμ, να συγκεντρωθούμε στη είσοδο του Νοσοκομείου με σκοπό να ενημερώσουμε τους προσερχόμενους πολίτες για τους κινδύνους και τις δυσκολίες που υπάρχουν και εντέλει να εμποδίσουμε την όλη διαδικασία.**

**Η λειτουργία του εμβολιαστικού κέντρου υπό αυτές τις συνθήκες θέτει σε κίνδυνο τόσο τους εμβολιαζόμενους όσο και τους νοσηλευόμενους.**

**Το Δ.Σ**